หุ้นยุโรปปิดบวกหลังกลุ่มรถยนต์ฟื้นตัว
-ตลาดหุ้นยุโรปปิดบวกเมื่อคืนนี้ (23 ก.ย.) เพราะได้แรงหนุนจากการดีดตัวขึ้นของหุ้นกลุ่มรถยนต์ หลังจากมีรายงานว่า นายมาร์ติน วินเทอร์คอร์น ประธานเจ้าหน้าที่บริหาร (CEO) ของโฟล์คสวาเกน ได้ประกาศลาออกจากตำแหน่งแล้วเมื่อวานนี้ ซึ่งข่าวดังกล่าวช่วยหนุนหุ้นโฟล์คสวาเก้นพุ่งขึ้นกว่า 5% 
24 ก.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 ขยับขึ้น 0.1% ปิด (23 ก.ย.) ที่ 346.97 จุด, ดัชนี CAC-40 ตลาดหุ้นฝรั่งเศสปิดที่ 4,432.83 จุด เพิ่มขึ้น 4.32 จุด หรือ +0.10%, ดัชนี DAX ตลาดหุ้นเยอรมันปิดที่ 9,612.62 จุด เพิ่มขึ้น 41.96 จุด หรือ +0.44% และดัชนี FTSE 100 ตลาดหุ้นลอนดอนปิดที่ 6,032.24 จุด เพิ่มขึ้น 96.40 จุด หรือ +1.62%
หุ้นกลุ่มรถยนต์ดีดตัวขึ้นจากข่าวที่ว่า นายวินเทอร์คอร์น ซีอีโอของโฟล์คสวาเกน ได้ประกาศลาออกจากตำแหน่งแล้วเมื่อวานนี้ หลังจากที่ราคาหุ้นโฟล์คสวาเกนดิ่งลงอย่างหนัก จนส่งผลให้มูลค่าตลาดของโฟล์คสวาเกนหายไปเกือบ 2.5 หมื่นล้านยูโร (2.8 หมื่นล้านดอลลาร์) ภายในเวลาเพียง 2 วัน
นายวินเทอร์คอร์นประกาศลาออกจากตำแหน่งเพื่อรับผิดชอบต่อข่าวอื้อฉาวที่ว่าทางบริษัทได้โกงการตรวจสอบการปล่อยมลพิษจากรถยนต์ดีเซลในสหรัฐ ขณะที่มีรายงาน่า นายมัทเทียส มูลเลอร์ ซึ่งเป็นประธานฝ่ายธุรกิจรถสปอร์ตของปอร์เช่ ซึ่งอยู่ในเครือของโฟล์คสวาเกน จะเข้ามารับตำแหน่งแทนที่นายวินเทอร์คอร์น
ส่วนข้อมูลเศรษฐกิจของประเทศยุโรปที่มีการเปิดเผยเมื่อวานนั้น ผลสำรวจมาร์กิต อิโคโนมิคส์ เปิดเผยว่า ดัชนีผู้จัดการฝ่ายจัดซื้อ (PMI) รวมภาคการผลิตและบริการเบื้องต้นของยูโรโซนในเดือนก.ย.ลดลงแตะ 53.9 ซึ่งต่ำสุดในรอบ 2 เดือน จาก 54.3 ในเดือนส.ค. ขณะที่ดัชนี PMI รวมภาคการผลิตและบริการเบื้องต้นของเยอรมนีในเดือนก.ย.ปรับลงแตะ 54.3 ซึ่งต่ำสุดในรอบ 2 เดือน จาก 55.0 ในเดือนส.ค.